[pic] | EUROOPA ÜHENDUSTE KOMISJON |

Brüssel 28.6.2007

KOM(2007) 368 lõplik

2007/0128 (COD)

Ettepanek:

EUROOPA PARLAMENDI JA NÕUKOGU MÄÄRUS,

millega muudetakse määrust nr (EÜ) 1924/2006 toidu kohta esitatavate toitumis- ja tervisealaste väidete kohta

(komisjoni esitatud)

SELETUSKIRI

Ettepanek seisneb Euroopa Parlamendi ja nõukogu määruse (EÜ) nr 1924/2006 (toidu kohta esitatavate toitumis- ja tervisealaste väidete kohta) artiklite 14 ja 28 kahes muudatuses. Selle eesmärk on sätestada piisav üleminekuperiood laste arengule ja tervisele viitavatele tervisealastele väidetele.

Ühenduse turul on sellised tervisealased väited, nagu ka muud toitumis- ja tervisealased väited juba kasutusel. Nende toitumisalaste väidete, mida liikmesriikides on kasutatud enne 1. jaanuari 2006 vastavalt nende suhtes kohaldatavatele liikmesriigi õigusaktidele ning mis ei sisaldu määruse (EÜ) nr 1924/2006 lisas, kasutamist tohib jätkata kuni kolm aastat pärast määruse jõustumist. Määruse artikli 28 lõigetes 5 ja 6 sätestatud üleminekumeetmed kehtivad ka tervisealaste väidete puhul, välja arvatud laste arengule ja tervisele viitavad väited.

Määruses (EÜ) nr 1924/2006 ei ole aga sätestatud samasuguseid üleminekumeetmeid laste arengule ja tervisele viitavate väidete puhul. Selline olukord tuleneb erinevatest määruse kaasotsustamisemenetluse ajal vastuvõetud muudatustest. Laste parema kaitse tagamiseks otsustati käsitleda laste arengule ja tervisele viitavaid väiteid samamoodi kui haigestumise riski vähendamise väiteid (luba). Selleks tehti kaks muudatust, lisades kõnealuse määruse haigestumise riski vähendamise väiteid käsitleva artikli 14 pealkirja ja esimesse lõikesse sõnad „ning laste arengule ja tervisele viitavad väited“. Selle tulemusena käsitletakse lastele viitavaid väiteid samamoodi kui haigestumise riski väiteid, millele ei ole määruses üleminekuperioodi ette nähtud, kuna need ei olnud enne määruse vastuvõtmist kehtinud eeskirjade kohaselt lubatud.

Üleminekumeetmete puudumine laste arengule ja tervisele viitavate väidete puhul tähendaks, et alates määruse kohaldamisest (1. juuli 2007) ei ole need väited pärast seda kuupäeva valmistatud toodete puhul lubatud. Ainus olemasolev laste arengule ja tervisele viitavate väidete puhul kohaldatav üleminekumeede on sätestatud artikli 28 lõikes 1. See käsitleb enne 1. juulit 2007 turule viidud või märgistatud toitu. Seda üleminekuperioodi kohaldatakse toodete suhtes, mis on reaalselt poeriiulil või juba märgistatud, aga mitte toodete suhtes, mis on valmistatud ja mida turustatakse pärast seda kuupäeva. Kui laovarud on otsas, toimub turuhäire.

Seega tehakse ettepanek näha ette üleminekumeetmed laste arengule ja tervisele viitavatele väidetele.

Selline üleminekuperiood ja loa väljastamise menetlus laste arengule ja tervisele viitavate väidete puhul tagavad selle tarbijaterühma kaitse, kellele need tooted on suunatud, ja annavad ettevõtjatele piisava aja, et tagada sujuv määruse nõuetega vastavusse viimine.

Ettepanek ei mõjuta Euroopa Ühenduse eelarvet.

2007/0128 (COD)

Ettepanek:

EUROOPA PARLAMENDI JA NÕUKOGU MÄÄRUS,

millega muudetakse määrust nr (EÜ) 1924/2006 toidu kohta esitatavate toitumis- ja tervisealaste väidete kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 95,

võttes arvesse komisjoni ettepanekut,[1]

võttes arvesse Euroopa Majandus- ja Sotsiaalkomitee arvamust,[2]

võttes arvesse Regioonide Komitee arvamust,[3]

tegutsedes asutamislepingu artiklis 251 sätestatud korras[4]

ning arvestades järgmist:

1. Euroopa Parlamendi ja nõukogu määrusega (EÜ) nr 1924/2006 (toidu kohta esitatavate toitumis- ja tervisealaste väidete kohta) on kehtestatud eeskirjad väidete kasutamiseks toiduainete märgistamisel, esitlemisel ja reklaamimisel.

2. Tervisealased väited on keelatud, välja arvatud juhul, kui need vastavad määrusega (EÜ) nr 1924/2006 kehtestatud üldistele ja erinõuetele ning on lisatud ühenduse lubatud tervisealaste väidete nimekirja. Need tervisealaste väidete nimekirjad tuleb veel koostada vastavalt määruses sätestatud menetlustele. Sellest tulenevalt ei ole need nimekirjad 1. juuliks 2007 ehk määruse kohaldamise kuupäevaks jõustunud.

3. Seetõttu on määruses (EÜ) nr 1924/2006 ette nähtud üleminekumeetmed tervisealastele väidetele, välja arvatud haigestumise riski vähendamisele ja laste arengule ja tervisele viitavatele väidetele.

4. Haigestumise riski vähendamisele viitavate tervisealaste väidete puhul ei ole üleminekumeetmed vajalikud. Kuna direktiiviga 2000/13/EÜ on keelatud haiguste ärahoidmisele, ravimisele või leevendamisele viitavad väited ja määrusega (EÜ) nr 1924/2006 on lisatud uus haigestumise riski vähendamisele viitavate väidete kategooria, ei tohiks selliseid väiteid kandvaid tooteid ühenduse turul olla.

5. Laste arengule ja tervisele viitavate väidete kategooria lisati määruse (EÜ) nr 1924/2006 vastuvõtmismenetluse väga hilises järgus ilma üleminekumeetmeid ette nägemata. Ometi on selliseid väiteid kandvad tooted ühenduse turul juba olemas.

6. Turuhäirete vältimiseks tuleks seega kohaldada laste arengule ja tervisele viitavate väidete puhul samasuguseid üleminekumeetmeid kui muude tervisealaste väidete puhul.

7. Seepärast tuleks määrust (EÜ) nr 1924/2006 vastavalt muuta,

ON VASTU VÕTNUD KÄESOLEVA MÄÄRUSE.

Artikkel 1

Määrust (EÜ) nr 1924/2006 muudetakse järgmiselt.

(1) Artikli 14 lõige 1 asendatakse järgmisega:

„1. Olenemata direktiivi 2000/13/EÜ artikli 2 lõike 1 punktist b tohib esitada alljärgnevaid väiteid, kui selleks on antud luba käesoleva määruse artiklites 15, 16, 17 ja 19 sätestatud korras ja need väited lisatakse ühenduse lubatud väidete nimekirja koos nimetatud väidete kasutamise kõikide vajalike tingimustega:

a) haigestumise riski vähendamise väited,

b) laste arengule ja tervisele viitavad väited.”

(2) Artikli 28 lõike 6 sissejuhatav lause asendatakse järgmisega:

„Muude tervisealaste väidete suhtes, mida on kasutatud vastavalt liikmesriigi sätetele enne käesoleva määruse jõustumise kuupäeva, välja arvatud artikli 13 lõike 1 punktis a ja artikli 14 lõike 1 punktis a osutatud väited, kohaldatakse alljärgnevaid sätteid:”

Artikkel 2

Käesolev määrus jõustub 1. juulil 2007.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Euroopa Parlamendi nimel Nõukogu nimel

president eesistuja

[1] ELT C […], […], lk […].

[2] ELT C […], […], lk […].

[3] ELT C […], […], lk […].

[4] ELT C […], […], lk […].